Document ID: 32006D0173

KOMISJONI OTSUS,
13. veebruar 2006,
millega tunnistatakse kehtetuks otsus 2001/645/EÜ, millega kiidetakse heaks seoses muu hulgas Indiast pärit polüetüleentereftalaatkile importi käsitleva dumpinguvastase menetlusega pakutud kohustused
(2006/173/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi “algmäärus”), (1) eriti selle artikleid 8 ja 9,
olles konsulteerinud nõuandekomiteega
ning arvestades järgmist:
A. EELNENUD MENETLUS
(1)
Määrusega (EÜ) nr 1676/2001 (2) kehtestas nõukogu lõplikud dumpinguvastased tollimaksud muu hulgas Indiast pärit polüetüleentereftalaatkile (PET-kile) impordi suhtes. Meetmena kehtestati Indiast pärit PET-kile impordi suhtes väärtuseline tollimaks 0-62,6 %.
(2)
22. augustil 2001 kiitis komisjon otsusega 2001/645/EÜ (3) heaks järgmise viie India tootja pakutud kohustused: Ester Industries Limited (“Ester”), Flex Industries Limited (“Flex”), Garware Polyester Limited (“Garware”), MTZ Polyfilms Limited (“MTZ”) ja Polyplex Corporation Limited (“Polyplex”).
(3)
22. novembril 2003 (4) algatas komisjon määrusega (EÜ) nr 1676/2001 osalise vahepealse läbivaatamise, mis piirdus lõplike dumpinguvastaste meetmete olemuse aspektidega. Uurimine lõpetati nõukogu määrusega (EÜ) nr 365/2006, (5) millega muudeti määrust (EÜ) nr 1676/2001.
B. KOHUSTUSTE HEAKSKIITMISE TÜHISTAMINE
(4)
Pärast konsulteerimist kõigi asjaomaste isikutega leidis komisjon, et määruse (EÜ) nr 365/2006 põhjenduste 22-25 kohaselt ei ole kohustused praegusel kujul asjakohased, et vähendada dumpingu kahjulikku mõju, kuna nendega kaasnevad olulised raskused kontrollimisel ja kehtestamisel ning vastuvõtmatud riskid. Selle põhjal ning kooskõlas kõnealuste kohustuste asjakohaste punktidega, millega volitatakse komisjoni ühepoolselt kohustuste heakskiitmist tühistama, otsustas komisjon kohustuste heakskiitmise tühistada.
(5)
Komisjon teatas India ametiasutustele ja asjaomastele India eksportivatele tootjatele määrusega (EÜ) nr 365/2006, et ta kavatseb kehtivate kohustuste heakskiitmise tühistada. Huvitatud isikutele anti võimalus esitada märkusi.
(6)
Kõnealuseid märkusi käsitletakse määruse (EÜ) nr 365/2006 põhjendustes 27-31.
C. OTSUSE 2001/645/EÜ KEHTETUKS TUNNISTAMINE
(7)
Eespool öeldut arvestades tuleb otsus 2001/645/EÜ äriühingute Ester Industries Limited (“Ester”), Flex Industries Limited (“Flex”), Garware Polyester Limited (“Garware”), MTZ Polyfilms Limited (“MTZ”) ja Polyplex Corporation Limited (“Polyplex”) pakutud kohustuste kohta kehtetuks tunnistada.
(8)
Paralleelselt käesoleva otsusega kehtestas nõukogu määrusega (EÜ) nr 366/2006 (6) lõplikud dumpinguvastased tollimaksud Indiast pärit polüetüleentereftalaatkile (PET-kile) impordi suhtes ühendusse,
ON TEINUD JÄRGMISE OTSUSE:
Artikkel 1
Otsus 2001/645/EÜ tunnistatakse kehtetuks.
Artikkel 2
Käesolev otsus jõustub päeval pärast selle avaldamist Euroopa Liidu Teatajas.
Brüssel, 13. veebruar 2006

Labels: 1
3
4
18